Document ID: 32012R0293

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 293/2012 ΤΗΣ ΕΠΙΤΡΟΠΉΣ
της 3ης Απριλίου 2012
σχετικά με την παρακολούθηση και την υποβολή δεδομένων ταξινόμησης καινούργιων ελαφρών επαγγελματικών οχημάτων κατ’ εφαρμογή του κανονισμού (ΕΕ) αριθ. 510/2011 του Ευρωπαϊκού Κοινοβουλίου και του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 510/2011 του Ευρωπαϊκού Κοινοβουλίου και του Συμβουλίου, της 11ης Μαΐου 2011, σχετικά με τα πρότυπα επιδόσεων για τις εκπομπές από τα καινούργια ελαφρά επαγγελματικά οχήματα στο πλαίσιο της ολοκληρωμένης προσέγγισης της Κοινότητας για τη μείωση των εκπομπών CO2 από ελαφρά οχήματα (1), και ιδίως το άρθρο 8 παράγραφος 9 πρώτο εδάφιο,
Εκτιμώντας τα ακόλουθα:
(1)
Σύμφωνα με το άρθρο 8 του κανονισμού (ΕΕ) αριθ. 510/2011, τα κράτη μέλη οφείλουν να καταγράφουν και να διαβιβάζουν ετησίως στην Επιτροπή ορισμένα δεδομένα για κάθε καινούργιο ελαφρύ επαγγελματικό όχημα που ταξινομήθηκε στην επικράτειά τους κατά το προηγούμενο έτος. Επειδή τα δεδομένα αυτά πρόκειται να αποτελούν τη βάση για τον καθορισμό του στόχου των κατασκευαστών καινούργιων ελαφρών επαγγελματικών οχημάτων όσον αφορά τις ειδικές εκπομπές CO2, καθώς και για την εκτίμηση του βαθμού συμμόρφωσης των κατασκευαστών προς τους εν λόγω στόχους, είναι απαραίτητη η εναρμόνιση των κανόνων συλλογής και υποβολής των συγκεκριμένων δεδομένων.
(2)
Για να καταστεί δυνατή η μελλοντική υπαγωγή οχημάτων των κατηγοριών Μ2 και Ν2 στον κανονισμό (ΕΕ) αριθ. 510/2011, σύμφωνα με το άρθρο 13 παράγραφες 2 του εν λόγω κανονισμού, θα πρέπει να συλλέγονται και να διαβιβάζονται στην Επιτροπή δεδομένα σχετικά με αυτές τις κατηγορίες οχημάτων.
(3)
Για να εκτιμάται πλήρως ο βαθμός συμμόρφωσης κάθε κατασκευαστή προς τον στόχο του όσον αφορά τις ειδικές εκπομπές CO2, ο οποίος καθορίζεται δυνάμει του κανονισμού (ΕΕ) αριθ. 510/2011, και να αποκτηθεί η απαραίτητη πείρα από την εφαρμογή του εν λόγω κανονισμού, η Επιτροπή χρειάζεται λεπτομερή δεδομένα σε επίπεδο κατασκευαστών για κάθε σειρά οχημάτων, οριζόμενη μέσω του τύπου, της παραλλαγής και της έκδοσης. Ως εκ τούτου, τα κράτη μέλη θα πρέπει να εξασφαλίσουν την καταγραφή και διαβίβαση των εν λόγω δεδομένων στην Επιτροπή ταυτόχρονα με τα συγκεντρωτικά δεδομένα σύμφωνα με το άρθρο 8 παράγραφος 2 του ίδιου κανονισμού.
(4)
Κατ’ εφαρμογή των άρθρων 18 και 26 της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (2), οι κατασκευαστές πρέπει να εξασφαλίζουν ότι κάθε καινούργιο ελαφρό επαγγελματικό όχημα που διατίθεται στην αγορά της Ένωσης συνοδεύεται από ισχύον πιστοποιητικό συμμόρφωσης και τα κράτη μέλη δεν επιτρέπεται να ταξινομούν τα εν λόγω οχήματα, εάν δεν συνοδεύονται από ισχύον πιστοποιητικό συμμόρφωσης. Το πιστοποιητικό συμμόρφωσης θα πρέπει επομένως να αποτελεί την πρωτεύουσα πηγή των στοιχείων που τα κράτη μέλη οφείλουν να καταγράφουν, να θέτουν στη διάθεση των κατασκευαστών κατ’ εφαρμογή του άρθρου 8 παράγραφος 1 του κανονισμού (ΕΕ) αριθ. 510/2011 και να υποβάλλουν στην Επιτροπή. Σε ορισμένες δικαιολογημένες περιπτώσεις, τα κράτη μέλη μπορούν να χρησιμοποιούν στοιχεία και από άλλες πηγές εκτός του πιστοποιητικού συμμόρφωσης, υπό τον όρο ότι οι πηγές αυτές είναι ισοδύναμης ακρίβειας με το πιστοποιητικό συμμόρφωσης και ότι το εκάστοτε κράτος μέλος έχει θέσει σε εφαρμογή μέτρα που εγγυώνται την εν λόγω ακρίβεια.
(5)
Τα δεδομένα ταξινόμησης καινούργιων ελαφρών επαγγελματικών οχημάτων θα πρέπει να είναι ακριβή και να υποβάλλονται σε αποτελεσματική επεξεργασία για τον καθορισμό του σχετικού με τις ειδικές εκπομπές στόχου σύμφωνα με το άρθρο 4 του κανονισμού (ΕΕ) αριθ. 510/2011. Συνεπώς, οι κατασκευαστές θα πρέπει να παρέχουν στην Επιτροπή επικαιροποιημένες πληροφορίες σχετικά με την επωνυμία τους που αναγράφεται στα πιστοποιητικά συμμόρφωσης στα διάφορα κράτη μέλη ταξινόμησης. Χάρη στις πληροφορίες αυτές η Επιτροπή θα είναι σε θέση να παρέχει στα κράτη μέλη επικαιροποιημένο κατάλογο με τις υποδειχθείσες επωνυμίες κατασκευαστών που θα πρέπει να χρησιμοποιούνται για την υποβολή των δεδομένων.
(6)
Τα κράτη μέλη θα πρέπει να καταγράφουν και να υποβάλλουν πληροφορίες σχετικά με πρόσφατα ταξινομημένα οχήματα που έχουν σχεδιαστεί για κίνηση με εναλλακτικά καύσιμα. Για να είναι σε θέση η Επιτροπή να λαμβάνει υπόψη τις μειώσεις του σχετικού με τις ειδικές εκπομπές στόχου λόγω της χρήσης καυσίμου αιθανόλης (E85) σύμφωνα με το άρθρο 6 του κανονισμού (ΕΕ) αριθ. 510/2011, τα κράτη μέλη θα πρέπει να παρέχουν στην Επιτροπή τις απαραίτητες πληροφορίες, μεταξύ των οποίων το ποσοστό των πρατηρίων καυσίμων της επικράτειάς τους και, κατά περίπτωση, τον συνολικό αριθμό των πρατηρίων που προσφέρουν καύσιμο αιθανόλης (E85) ανταποκρινόμενο στα κριτήρια αειφορίας τα οποία προβλέπονται στην οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (3), καθώς και στο άρθρο 7β της οδηγίας 98/70/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου (4).
(7)
Για να αποφευχθεί η άσκοπη υποβολή διπλών δεδομένων, θα πρέπει να χρησιμοποιούνται για τους σκοπούς του άρθρου 6 του κανονισμού (ΕΕ) αριθ. 510/2011 οι πληροφορίες για τον αριθμό των πρατηρίων βενζίνης που προσφέρουν καύσιμο αιθανόλης (E85) στην επικράτεια κάθε κράτους μέλους οι οποίες παρέχονται σύμφωνα με το άρθρο 6 του κανονισμού (ΕΕ) αριθ. 1014/2010 της Επιτροπής, της 10ης Νοεμβρίου 2010, σχετικά με την παρακολούθηση και την αναφορά δεδομένων ταξινόμησης των καινούργιων επιβατικών αυτοκινήτων κατ’ εφαρμογή του κανονισμού (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου (5).
(8)
Τα άρθρα 23 και 24 της οδηγίας 2007/46/ΕΚ προβλέπουν απλουστευμένη διαδικασία έγκρισης για την οποία δεν απαιτείται η έκδοση ευρωπαϊκού πιστοποιητικού συμμόρφωσης. Τα κράτη μέλη θα πρέπει να παρακολουθούν τον αριθμό των οχημάτων που ταξινομούνται στο πλαίσιο των εν λόγω διαδικασιών, προκειμένου να εκτιμούν τις επιπτώσεις του στη διαδικασία παρακολούθησης και στην επίτευξη του στόχου της Ένωσης όσον αφορά τις μέσες εκπομπές CO2 από τον στόλο των καινούργιων ελαφρών επαγγελματικών οχημάτων.
(9)
Τα μέτρα που προβλέπονται στον παρόντα εκτελεστικό κανονισμό είναι σύμφωνα με τη γνώμη της επιτροπής κλιματικών μεταβολών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο
Ο παρών κανονισμός ορίζει τους κανόνες συλλογής και υποβολής δεδομένων τα οποία αφορούν τις ταξινομήσεις των ακόλουθων οχημάτων:
α)
ελαφρά επαγγελματικά οχήματα που αναφέρονται στο άρθρο 2 παράγραφος 1 του κανονισμού (ΕΕ) αριθ. 510/2011·
β)
οχήματα των κατηγοριών M2 και N2 που αναφέρονται στο άρθρο 8 παράγραφος 10 του εν λόγω κανονισμού.
Άρθρο 2
Ορισμοί
Για τους σκοπούς του παρόντος κανονισμού ισχύουν οι ορισμοί των άρθρων 2 και 3 του κανονισμού (ΕΕ) αριθ. 510/2011, καθώς και οι ορισμοί των εννοιών «όχημα αερίου δύο καυσίμων» και «όχημα ευέλικτου καυσίμου αιθανόλης» που περιλαμβάνονται στο άρθρο 2 του κανονισμού (ΕΚ) αριθ. 692/2008 της Επιτροπής (6). Ισχύουν επιπλέον οι ακόλουθοι ορισμοί:
1) «τεκμηρίωση έγκρισης τύπου»: τα έγγραφα που περιέχουν τα δεδομένα τα οποία προσδιορίζονται στην τρίτη στήλη του πίνακα του παραρτήματος I του παρόντος κανονισμού·
2) «συγκεντρωτικά δεδομένα παρακολούθησης»: τα συγκεντρωτικά δεδομένα που προσδιορίζονται στο παράρτημα II μέρος Γ τμήμα 1 του κανονισμού (ΕΕ) αριθ. 510/2011·
3) «λεπτομερή δεδομένα παρακολούθησης»: τα λεπτομερή δεδομένα που προσδιορίζονται στο παράρτημα II μέρος Γ τμήμα 2 του κανονισμού (ΕΕ) αριθ. 510/2011 και αναλύονται κατά κατασκευαστή και σειρά οχήματος, οριζόμενη μέσω του τύπου, της παραλλαγής και της έκδοσης.
Άρθρο 3
Διαβίβαση δεδομένων
Τα συγκεντρωτικά δεδομένα παρακολούθησης, συνοδευόμενα από τα λεπτομερή δεδομένα παρακολούθησης, διαβιβάζονται από τα κράτη μέλη με ηλεκτρονικά μέσα στο κεντρικό αποθετήριο δεδομένων (Central Data Repository/CDR) το οποίο διαχειρίζεται ο Ευρωπαϊκός Οργανισμός Περιβάλλοντος. Τα κράτη μέλη γνωστοποιούν στην Επιτροπή τον χρόνο διαβίβασης των δεδομένων.
Άρθρο 4
Πηγές δεδομένων
1. Τα κράτη μέλη καταρτίζουν τα συγκεντρωτικά και τα λεπτομερή δεδομένα παρακολούθησης με βάση τις πληροφορίες που περιέχονται στο πιστοποιητικό συμμόρφωσης ή στην τεκμηρίωση έγκρισης τύπου του εκάστοτε ελαφρού επαγγελματικού οχήματος, όπως προσδιορίζονται στον πίνακα του παραρτήματος I του παρόντος κανονισμού.
2. Η παράμετρος «συνολικός αριθμός νέων ταξινομήσεων» των λεπτομερών δεδομένων παρακολούθησης υπολογίζεται από τον συνολικό αριθμό των φακέλων ταξινόμησης που δημιουργούνται ετησίως για ένα και μόνο όχημα.
3. Η παράμετρος «κατηγορία ταξινομημένου οχήματος» των λεπτομερών δεδομένων παρακολούθησης βασίζεται στα τεχνικά χαρακτηριστικά του οχήματος κατά τον χρόνο ταξινόμησης.
4. Σε περίπτωση αναγραφής περισσότερων της μιας επωνυμιών κατασκευαστή στο πιστοποιητικό συμμόρφωσης ή στην τεκμηρίωση έγκρισης τύπου, τα κράτη μέλη αναφέρουν τον κατασκευαστή του βασικού οχήματος.
5. Οι τιμές εκπομπών CO2 που πρέπει να αναφέρονται υπό την παράμετρο «Ειδικές εκπομπές CO2» των λεπτομερών δεδομένων παρακολούθησης λαμβάνονται από την εγγραφή «συνδυασμένος κύκλος» του πιστοποιητικού συμμόρφωσης ή της τεκμηρίωσης έγκρισης τύπου, εκτός των περιπτώσεων όπου έχει εφαρμογή η εγγραφή «σταθμισμένη, σε συνδυασμένο κύκλο».
6. Κατά την αναφορά, στα λεπτομερή δεδομένα παρακολούθησης, των οχημάτων που κινούνται με εναλλακτικό καύσιμο, η αρμόδια αρχή παρέχει τον τύπο καυσίμου και τον τρόπο ανεφοδιασμού με καύσιμο, όπως προσδιορίζονται στο παράρτημα I του παρόντος κανονισμού.
7. Στην περίπτωση των οχημάτων αερίου δύο καυσίμων ή ευέλικτου καυσίμου αιθανόλης, η αρμόδια αρχή αναφέρει στα λεπτομερή δεδομένα παρακολούθησης, υπό την παράμετρο «Ειδικές εκπομπές CO2 (g/km)», τις ακόλουθες τιμές εκπομπών CO2:
α)
για τα οχήματα αερίου δύο καυσίμων που κινούνται με βενζίνη και αέρια καύσιμα, την τιμή εκπομπών CO2 για το υγραέριο ή το φυσικό αέριο σύμφωνα με το παράρτημα II μέρος A σημείο 2 του κανονισμού (ΕΕ) αριθ. 510/2011·
β)
για τα οχήματα ευέλικτου καυσίμου αιθανόλης που κινούνται με το καύσιμο βενζίνης και αιθανόλης (E85) που αναφέρεται στο άρθρο 6 του κανονισμού (ΕΕ) αριθ. 510/2011, την τιμή εκπομπών CO2 για τη βενζίνη.
Όσον αφορά το στοιχείο β), τα κράτη μέλη αναφέρουν την τιμή για το πετρέλαιο και όταν δεν πληρούνται οι προϋποθέσεις μείωσης που καθορίζονται στο άρθρο 6 του κανονισμού (ΕΕ) αριθ. 510/2011. Μπορούν, ωστόσο, να αναφέρουν και την τιμή για το καύσιμο E85.
8. Στην περίπτωση των οχημάτων που διαθέτουν περισσότερους του ενός άξονες, διευθυντήριους ή μη, διαφορετικού πλάτους, τα κράτη μέλη αναφέρουν το μέγιστο πλάτος άξονα στα λεπτομερή δεδομένα παρακολούθησης υπό την παράμετρο «Αποτύπωμα - μετατρόχιο (mm)». Το μεταξόνιο των οχημάτων αυτών είναι η απόσταση μεταξύ του εξώτερου εμπρόσθιου και του εξώτερου οπίσθιου άξονα.
9. Όταν τα συγκεντρωτικά και τα λεπτομερή δεδομένα παρακολούθησης λαμβάνονται από την τεκμηρίωση έγκρισης τύπου και περιέχουν εύρη τιμών, τα κράτη μέλη εξασφαλίζουν ότι τα υποβαλλόμενα δεδομένα είναι επαρκώς ακριβή και συμφωνούν με τα δεδομένα που περιέχει το πιστοποιητικό συμμόρφωσης.
Άρθρο 5
Διατήρηση και έλεγχος δεδομένων
Τα κράτη μέλη διασφαλίζουν τη διατήρηση, τη συλλογή, τον έλεγχο, την επαλήθευση και τη διαβίβαση των συγκεντρωτικών και των λεπτομερών δεδομένων παρακολούθησης.
Άρθρο 6
Κατάρτιση δεδομένων από τα κράτη μέλη
Τα λεπτομερή δεδομένα παρακολούθησης υποβάλλονται με την ακρίβεια που καθορίζεται στο παράρτημα II.
Άρθρο 7
Υποβολή δεδομένων σχετικά με τα πρατήρια καυσίμου αιθανόλης (E85)
Για τους σκοπούς του άρθρου 6 του κανονισμού (ΕΕ) αριθ. 510/2011 χρησιμοποιούνται οι πληροφορίες που υποβάλλονται σύμφωνα με το άρθρο 6 του κανονισμού (ΕΕ) αριθ. 1014/2010.
Άρθρο 8
Οχήματα μη καλυπτόμενα από έγκριση ΕΚ τύπου
1. Στις περιπτώσεις υπαγωγής ελαφρών επαγγελματικών οχημάτων σε εθνική έγκριση τύπου μικρών σειρών, σύμφωνα με το άρθρο 23 της οδηγίας 2007/46/ΕΚ, ή σε επιμέρους εγκρίσεις σύμφωνα με το άρθρο 24 της εν λόγω οδηγίας, τα κράτη μέλη ενημερώνουν την Επιτροπή σχετικά με τους αντίστοιχους αριθμούς αυτοκινήτων που ταξινομούνται στην επικράτειά τους.
2. Κατά τη συμπλήρωση των συγκεντρωτικών δεδομένων παρακολούθησης, αντί της επωνυμίας του κατασκευαστή, η αρμόδια αρχή αναγράφει μια από τις ακόλουθες ονομασίες:
α)
«AA-IVA» για την αναφορά τύπων οχημάτων που καλύπτονται από επιμέρους έγκριση·
β)
«AA-NSS» για την αναφορά τύπων οχημάτων που καλύπτονται από εθνική έγκριση μικρών σειρών.
Τα κράτη μέλη μπορούν επίσης να συμπληρώνουν τα λεπτομερή δεδομένα παρακολούθησης για τα εν λόγω οχήματα, χρησιμοποιώντας και σε αυτή την περίπτωση τις ονομασίες που αναφέρονται στα στοιχεία α) και β).
Άρθρο 9
Κατάλογος κατασκευαστών
1. Οι κατασκευαστές γνωστοποιούν αμελλητί στην Επιτροπή, το αργότερο δε την 1η Ιουνίου 2012, τις επωνυμίες που αναγράφουν ή προτίθενται να αναγράφουν στα πιστοποιητικά συμμόρφωσης και ενημερώνουν αμελλητί την Επιτροπή σχετικά με κάθε μεταβολή των σχετικών πληροφοριών. Οι νεοεισερχόμενοι στην αγορά κατασκευαστές γνωστοποιούν αμελλητί στην Επιτροπή τις επωνυμίες που αναγράφουν ή προτίθενται να αναγράφουν στα πιστοποιητικά συμμόρφωσης.
2. Κατά τη συμπλήρωση των συγκεντρωτικών και των λεπτομερών δεδομένων παρακολούθησης, η αρμόδια αρχή χρησιμοποιεί τις επωνυμίες κατασκευαστών οι οποίες εμφαίνονται στον κατάλογο που καταρτίζει η Επιτροπή βάσει των γνωστοποιήσεων των επωνυμιών σύμφωνα με την παράγραφο 1. Ο κατάλογος αυτός πρωτοδημοσιεύεται στο διαδίκτυο την 1η Σεπτεμβρίου 2012 και επικαιροποιείται σε τακτά χρονικά διαστήματα.
3. Σε περίπτωση που η επωνυμία κατασκευαστή δεν περιλαμβάνεται στον εν λόγω κατάλογο, η αρμόδια αρχή χρησιμοποιεί για τη συμπλήρωση των συγκεντρωτικών και των λεπτομερών δεδομένων παρακολούθησης την επωνυμία που αναγράφεται στο πιστοποιητικό συμμόρφωσης ή στην τεκμηρίωση έγκρισης τύπου.
Άρθρο 10
Συμπληρωματικές πληροφορίες παρεχόμενες από τους κατασκευαστές
1. Για τους σκοπούς της κοινοποίησης που αναφέρεται στο άρθρο 8 παράγραφος 4 δεύτερο εδάφιο του κανονισμού (ΕΕ) αριθ. 510/2011, οι κατασκευαστές γνωστοποιούν στην Επιτροπή, το αργότερο την 1η Ιουνίου 2012, το όνομα και τη διεύθυνση του αρμοδίου επικοινωνίας στον οποίο πρέπει να απευθύνεται η κοινοποίηση.
Οι κατασκευαστές ενημερώνουν αμελλητί την Επιτροπή σχετικά με κάθε μεταβολή των στοιχείων που παρέχουν. Οι νεοεισερχόμενοι στην αγορά κατασκευαστές γνωστοποιούν αμελλητί στην Επιτροπή τα στοιχεία επικοινωνίας τους.
2. Προκειμένου να κριθεί αν έχει εφαρμογή το άρθρο 7 παράγραφος 6 του κανονισμού (ΕΕ) αριθ. 510/2011, σε περίπτωση που ομάδα συνδεδεμένων επιχειρήσεων σχηματίσει συνδυασμό, παρέχει στην Επιτροπή αποδεικτικά στοιχεία από τα οποία προκύπτουν οι δεσμοί μεταξύ των μελών της ομάδας, σύμφωνα με τα κριτήρια που καθορίζονται στο άρθρο 3 παράγραφος 2 του εν λόγω κανονισμού.
Άρθρο 11
Έναρξη ισχύος
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Απριλίου 2012.

Labels: 14
20
7
8
12